MESIHOVIC SALMEDIN 



Sažetak 



Rad «Prapovijesne i protohistorijske gradine Sarajeva - Značenje, istraženost i potencijali 
budućih istraživanja» se bazira na sagledavanju gradinske kulture na užem sarajevskom 
području, kao i njenom prerastanju u urbanitet mediteranskog tipa nakon uspostave rimske 
vlasti. Do danas je registrirano par desetina gradinskih naselja koja su na užem sarajevskom 
području egzistirala od vremena neolitika pa sve do rimskog doba. Pojedina od tih naselja su 
imala i posebno značenje za lokalne populacije a imala su i dugi kontinuitet trajanja. U 
prvom redu ovo se odnosi na naseobinski kompleks Zlatište - Debelo Brdo - Soukbunar čije 
je postojanje imalo veliko značenje za prostor Gornje Bosne. Vjerojatno je ovaj dokazano 
dvomilenijumski kontinuitet naseljenosti bio gospodarsko, kulturno, komunikaciono, 
društveno, pa vjerojatno i političko središte u pojasu Gornje Bosne. U tom slučaju možda bi 
se mogao povezati i sa u epigrafskim izvorima potvrđenim središtem ilirskog naroda 
Dezitijata. Na osnovi svega izloženo u radu može se tvrditi da uže sarajevsko područje ima 
višemilenijumsku razvijenu kulturu naseljenosti, koja se u različitim razdobljima 
manifestirala pod različitim imenima. 



Prapovijesne i protohistorijske gradine Sarajeva 
Značenje, istraženost i potencijali budućih istraživanja 

-doprinos prapovijesti i protohistoriji Sarajeva- 



Rad objavljen kao : 

Prapovijesne i protohistorijske gradine Sarajeva". Značenje, istraženost i 
potencijali budućih istraživanja. Prilozi za proučavanje historije Sarajeva, br. 5, 
Sarajevo 2008, 3 - 9 

Značenje 

Na prostoru administrativne nadležnosti današnje četiri gradske općine uz Ilidžu i 
Vogošću, po Arheološkom leksikonu B i H (na osnovi granica iz 1990. god. ) registrirano je 
postojanje 22 gradine. 1 Pored sigurno rekognosticiranih gradina može se pretpostaviti i 
njihovo postojanje na još nekim lokalitetima na području općine Stari Grad, koje radi 
zemljopisnih uvjeta pruža dobre mogućnosti za podizanje gradinskih naseobina. Tako se 
može pretpostaviti da su gradine postojale i na lokalitetima : Močila, uz željeznodobnu 
nekropolu, zatim Bastion na Da Rivi, Gradište Han Bulog, Grdonj, Gradina Goropeč, 

Arheološki leksikon BiH, 1988, Tom III, regija 15. Mapa III - Regija 15, Praistorijsko doba. 

Meterizi-Hreša, Bijela Tabija, Veliki broj registriranih, djelimično istraženih i 
pretpostavljenih gradina ukazuje na iznimnu i kontinuiranu prisutnost sjedilačkog i 
naseobinskog načina života na sarajevskom području u jednom dugom razdoblju od 
eneolitika do uspostave rimske vlasti, Pored kvantitativnih pokazatelja, dosadašnji rezultati 
istraživanja pokazuju i visoku kvalitetu naseobinske tradicije na sarajevskom području. 
Pojedina od ovih gradinskih naselja su iznimnih veličina, a nalazi u njima pokazuju 
kontinuirani i svestrani razvitak. 

Sarajevsko područje je od najranijih vremena bilo komunikaciono čvorište na kome 
su se križale komunikacije jug (jadranska obala) - sjever (panonski bazen) i istok (Gornje 
Podrinje) - zapad (središnja Bosna). Samim time je i razumljivo da je ono bilo privlačno za 
uspostavljanje stalnijih nastambi i stvaranje naselja još od najranijih razdoblja sjedilačkog 
načina života. Za razliku od neolitskog doba, ta naseobinska kultura se sa počecima 
eneolitika iz sigurnosnih razloga i prelaska na stočarstvo, kao dominirajući segment 
gospodarstva, pomjera na visinske predjela istočnih dijelova Sarajeva. Apsolutni oblik 
naselja u eneolitiku, brončanom i željeznom dobu na sarajevskom područje je gradina, 
odnosno u pojedinim slučajevima naseobinski kompleks sa utvrđenom gradinom 
(akropoljem) i podgrađem. Ova gradinska, naseobinska kultura prapovijesnog i 
protohistorijskog Sarajeva nesumnjivo je bila i osnova na kojoj se razvila i antička 
naseobinska kultura Sarajeva, koja je dobila ( i imala više stoljeća ) i odlike razvijenog 
urbaniteta. Dosadašnja istraživanja jasno su utvrdila bar osnovne smjernice na kojima se 
razvijala ta prapovijesna i protohistorijska naseobinska kultura Sarajeva. 

Istraženost 

Istraživanja predosmanske tradicije naseobinske kulture (u okviru toga i gradinskog 
tipa naseljenosti) Sarajeva započela su odmah po uspostavi zvaničnih znanstvenih 
institucija i traju, nažalost u zadnjih 15-tak godina znatno usporenijim tokom, sve do 
danas. 2 U prvo vrijeme arheološka istraživanja gradinske kulture sarajevskog područja su 
bila u zasjenku velikih kampanja izvođenih na Butmiru, Glasincu i rimskoj Ilidži. Tek je sa 
slučajnim otkrivanjem velikog prapovijesnog i protohistorijskog naseobinskog kompleksa 
Zlatište-Debelo Brdo-Soukbunar i njegovim istraživanjem u periodu 1888-1896. god (pod 



Posljednja su izvedena u organizacija Odsjeka za historiju Filozofskog fakulteta (prof.dr.se. Enver 
Imamović, dr.se. Salmedin Mesihović, mr.se. Snježana Vasilj) i Muzeja Grada Sarajeva (arheolog Adnan 
Muhtarević) u novembru 2006. god. na lokalitetu Zidine u Krivoglavcima kod Vogošće. gdje su pored natpisa 
pronađeni i ostaci keramike, crijepova, sistema za grijanje, zidine najmanje dvije zgrade itd. 

vodstvom Franje Fiale) djelomično pažnja fokusirana i na istočne dijelove sarajevskog polja i 
padine koje se spuštaju u njega. 3 Nakon Fialine kampanje na potezu Zlatište - Debelo Brdo 
- Soukbunar prezentiran je od strane Vejsila Čurćiča 1908. god. i prvi opsežniji pregled 
gradinskih naselja Sarajeva. 4 Zavod za zaštitu kulturnog i historijskog nasljeđa ВШ i Centar 
za balkanološka ispitivanja ANU ВШ. U organizaciji Zavoda za zaštitu kulturnog i 
historijskog nasljeđe izvršeno je rekognisticiranje većine starogradskih prapovijesnih 
gradina i probno, sondažno istraživanje na lokalitetu Gradac-Hodidjed pod vodstvom Lidije 
Fekeže. Pod vodstvom Blagoja Govedarice i Lidije Fekeže izvršeno je i manje reviziono 
iskopavanje lokaliteta Debelog Brda, a isti istraživači su vršili istraživanja u periodu 1984 - 
1986. i na lokalitetu Gradac (Ilinjača), Gornji Kotorac. 

Istraživanja gradinske naseobinske kulture Sarajeva, kao uostalom i sva druga 
arheološka istraživanja na sarajevskom području, moraju se suočiti sa problemom da se ona 
više-manje moraju obavljati unutar urbane i naseljene zone. A kako se gradsko urbano 
područje između 1945. i 1990. god. enormno proširilo prostor za eventualna rekognisciranja 
i istraživanja se sve više smanjivao. Tako da su i danas naša opažanja i mogućnosti 
istraživanja prilično uvjetovana i ograničena ovim faktorom i više orijentirana na rubna 
područja koja nije u potpunosti prekrila nagla urbanizacija nakon II. svjetskog rata. To 
stvara opasnost da možda pogrešno procijenimo značenje pojedinih područja Sarajeva u 
različitim periodima prapovijesti, protohistorije, antike i srednjeg vijeka. 

Ni narodna tradicija nije ostala ravnodušna prema mnogobrojnim ostacima 
prapovijesnog i protohistorijskog života na prostoru oko urbanog jezgra Sarajeva. Uglavnom 
su gradinska naselja povezivana sa pričama o zakopanom blagu, (što je imalo prilično 
negativan efekt po sama nalazišta), prokletoj Jerini, divovima, Grcima itd. 

Potencijali 

Pojedina gradinska naselja ili složeniji naseobinski kompleksi pokazuju i iznimnu 
kvalitativnu vrijednost. U prvom redu, riječ je o naseobinskom kompleksu Zlatište - Debelo 
Brdo - Soukbunar čije je postojanje imalo veliko značenje za prostor Gornje Bosne. 
Vjerojatno je ovaj dokazano dvomilenijumski kontinuitet naseljenosti bio gospodarsko, 
kulturno, komunikaciono, društveno, pa vjerojatno i političko središte u pojasu Gornje 
Bosne. Ovaj naseobinski kompleks posjeduje čitav niz vrijednosti da se sasvim realno može 



3 Fiala, 1889, 92-93; Isto, 1890, 212-220; Isto, 1891, 424-431; Isto, 1894, 107-140; Isto, 1895, 123-137; 
Isto, 1896, 97-107; 

4 Čurčić 1908,. 

uzeti i u razmatranje pitanja lokaliziranja HE[.... ?]ASTEL[.... ?] DAESITIATIVM poznatog 
preko solinskog natpisa CIL III 3201 = 10159+3198, b = 10156 b. U slučaju istinitosti 
lokaliziranja HE..., dezitijatskog kastela na prostor spomenutog naseobinskog kompleksa, 
značenje sarajevskog područja u protohistorijskom i ranom antičkom dobu dobiva novo 
svjetlo. 

Zanimljiva je i situiranost i međusobna uvezanost i uvjetovanost niza gradina na 
današnjem području padina Starog Grada i Centra, koje svojim razmještajem čine 
polukružni pojas prema našem naseobinskom kompleksu. Ova mreža suhozidnih gradina 
štiti prilaze u istočne dijelove sarajevskog polja, osobito preko uvala rijeka i potoka, te 
klanaca preko brda i planinskih obronaka. 

Dugi kontinuitet i značenje pokazuje i Hodidjed na krajnjem istoku sarajevskog 
područja, situiran na mjestu koje nadgleda ulaz u zonu Sarajeva. Uz Hodidjed jedna od 
najvažnijih starogradskih gradina je Fortica na Ravnim Bakijama. Sa nje su bile vidljive sve 
gradine koje su bile podignute oko Sarajeva, dok se opet sama gradina Fortica nije sa svoje 
strane nalazila ni suviše daleko od same Miljacke, a zauzimala je i dovoljno prostora da se u 
nju može smjestiti brojnija populacija. Četvrta gradina koju je potrebno posebno istaći je 
Ilinjača sa isto dugim tokom trajanja. Značenje Ilinjače se ogleda u činjenici da se lokalitet 
Gornjeg Kotorca, kojem ona pripada, povezuje sa ranosrednjovjekovnom Katerom iz «Spisa 
o narodima« Konstantina Porfirogeneta. Ilinjača se nalazi i u blizini urbanog središta antičke 
municipalne jedinice Aquae S... (Akvisa), pa je sasvim moguće bila i kasnoantički refugij za 
stanovništvo urbanog središta R.P. Aquarum S... 

Narodnosna pripadnost stanovnika sarajevskih gradina u protohistorijskom dobu je 
etnički bila ilirska, a narodnosno najvjerojatnije dezitijatska. I u ranoantičkom dobu 
sarajevsko područje i njegova naselja, koja se nalaze u procesu transformiranja u kulturu 
stanovanja i življenja po grčko-rimskom obrazscu, pripadaju dezitijatskoj civitas. I to sve do 
trenutka kada se uklopljavaju u rimski municipalni sustav, odnosno postaju sastavni dio 
Akvisa. Samim tim je i logično pretpostaviti da su sarajevske gradine koje postoje u 
protohistoriji bile središta i nekih od onih po Pliniju Starijem, odnosno zvaničnom popisu 
čije je rezultate ovaj rimski enciklopedista koristio, 103 dezitijatske dekurije, preživjele 
nakon velikog stradanja u Ilirskom ustanku od 6. do 9. god. n. e. 5 

U slučaju mogućnosti nastavka istraživanja fokus bi se trebao posvetiti gradinskim 
naseljima koja su do sada bila samo rekognisticirana, ali ne i istraživana (poglavito na 



O Velikom Ilirskom ustanku od 6. do. 9. god. n. e. v. Mesihović, 2007, 314 - 617 

području općine Stari Grad), a zatim i na obilasku i analizi lokaliteta na kojima se 
pretpostavlja postojanje gradina, Nažalost, objektivne okolnosti (stupanj urbanizacije ali i 
postojanje minskih polja) svode na nisku razinu najvažnije moguće istraživanje=> na 
kompleksu Zlatište - Debelo Brdo - Soukbunar koje bi direktno bilo uvezano sa 
istovremenim ili vremenski koordiniranim istraživanjem antičkog naselja i nasljeđa na 
prostoru Centra, i uopće istočnog dijela Sarajeva, U slučaju da se takva istraživanja budu 
izvodila prioritet bi bilo obraćanje pažnje na mogućnost postojanja kontinuiteta 
prapovijesni i protohistorijski naseobinski kompleks - antičko naselje. Poseban problem bi 
predstavljalo istraživanje šireg pojasa Gornjeg Kotorca, iako za budučnost ne bi trebalo 
isključivati za realizaciju ni ovaj projekt. 

Zaključak 

Sarajevo nije nastalo ех nihilo, niti se može smatrati da se naseobinski, sjedilački, 
urbani način života pokrenuo tek od sredine XV. st. Naprotiv, i taj period predstavlja samo 
jednu od faza razvitka Sarajeva, kada ono dobiva i na kvantitetu i na kvaliteti života. Sličnu 
novu fazu razvoja (naravno u znatno većim opsezima, dimenzijama i brzini razvitka) imamo 
i u periodu od 1945. - 1990. god. Naseobinska kultura Sarajeva postoji već više hiljada 
godina, samo različito nominirana (možda kao i He...dezitijatski kastel i Katera, a sigurno 
kao Akvis, naselja župe Vrhbosne, Sarajevo), sa različitim kvalitetima i kvantitetima 
postojanja i razvitka, opsezima obuhvata i načelima opstojnosti, modalitetima naseljenosti i 
tipu naselja. Ali i pored tih različitosti to je jedna kontinuirana razvijena, prepoznatljiva, 
priznata i poštovana naseobinska kultura. Sarajevo iz početaka XXI. st. je samim tim samo 
jedna od faza sjedilačke naseljenosti koja je nesumnjivo naslonjena na ranije fazne 
nadogradnje sarajevskog područja počevši još od neolitika. A da bi se shvatilo to Sarajevo sa 
kraja XX. st. i početka XXI. st. , i pripremilo za novu, razvijeniju faznu nadogradnju Sarajeva 
potrebno je proniknuti i u te ranije faze i nadogradnje. Radi svega toga, smatram da je 
esencijalno potrebno da znanstvene i obrazovne institucije zajedno pokrenu opsežni i 
ambiciozni projekt istraživanja predosmanskih faza naseobinske kulture Sarajeva, kako bi se 
dobila kvalitetna i svestrana sinteza, a koja bi istovremeno bila dostupna javnosti. 
Postojanje takvog projekta i sinteze proizašle iz njega bi nesumnjivo podiglo relativno nisku 
svijest stanovništva o prošlosti prostora na kojem žive, a uvjetovalo bi i mogućnosti daljeg 
razvitka Sarajeva. A istraživanje gradinske faze Sarajeva, kojoj pripada i vrijeme ilirske 
samostalnosti, do danas prilično zanemareno, u tome kontekstu predstavlja i prioritet. 

Spisak gradina ■. 
Stari grad : 



1. Gradac, Hodidjed : Mandić, 1927, 10-11; L.Fekeža, Neobjavljeni izvještaj sa 
iskopavanja iz septembra 1981 god, na lokalitetu Gradac-Hodidjed, 

2. Gradina Čavljak, Hreša : Arheološki leksikon, Tom III, 1988, 46, čl. L. Fekeža 

3. Velika Gradina, Faletići : (riječ je ustvari o dvije gradine međusobnoj vezanim), 
Arheološki leksikon, Tom III, 1988, 47, čl. L. Fekeža 

4. Gradina, Donje Biosko : Arheološki leksikon, Tom III, 1988, 44, čl. L. Fekeža 

5. Fortica : Ćurčić, 1908, 375-378; Čović, 1965, 34; 79-82 

6. Obhođa : Ćurčić, 1908, 365-367 

7. Gradac, Bistrik : Ćurčić, 1908, 365 

Centar : 

1. Gradina, Mrkovići : Ćurčić, 1908, 367 

2. Kokorevac, Nahorevo : Ćurčić, 1908, 367-368 

3. Gradac, Nahorevo : Ćurčić, 1908, 367 

4. Naseobinski kompleks Zlatište - Debelo Brdo - Soukbunar : Fiala, 1889, 92-93; Isto, 
1890, 212-220; Isto, 1891, 424-431: Isto, 1894, 107-140; Isto, 1895, 123-137; Isto, 

1896, 97-107; Ćurčić, 1908, 364-365; Sergejevski, 1947, 39-40; Čović, 1976, 75, 78, 98: 
193-194: Isto, 1976 A, 105-1 15+Tbl.I-III; Isto, 1983, 170-182; Isto, 1983 A; Isto, 1983 
B, 390-412; Isto, 1987; Sakellarakis-Marić, 1975, 153-156; Arheološki leksikon BiH, 
Tom III, 1988, 42 

Novi Grad : 

1. Gradac, Dvor : Skarić, 1937, 22; 26 

2. Rečica, Rečica : Skarić, 1937, 22 

Vogošća : 

1. Gradina, Lokve : Mazalić, 1950, 409 

2. Grad, Svrake : Mandić, 1933; Korošec, 1943, 56-60; Čović, 1965, 87-89; Perić, 2002, 

188 

Ilidža : 

1. Gradina, Blažuj : Arheološki leksikon BiH, Tom III, 1988, 44, čl. L.Fekeža 

2. Rogoš, Blažuj : Radimsky, 1892, 225-226 

3. Gubavac, Vrelo Bosne : Arheološki leksikon BiH, Tom III, 1988, 47, čl. L.Fekeža 

4. Mala Gradina, Zenik : Arheološki leksikon BiH, Tom III, 1988, 51, čl. B.Čović 

5. Velika Gradina, Zenik : Skarić, 1937, 26; Čović, 1983 B, 392: 396; Marijanović, 1984, 
89-96 

6. Gradac (Ilinjača), Gornji Kotorac : Ćurčić, 1908, 364: Korošec, 1940, 77-81; Benac, 
1963, 25-31; Čović, 1965, 73; 79; 84; Čović, 1966, 9-17; Ferjančić, 1959, 58, Čače, 
1998, 27-28 

7. Gradina, Hrasnica-Lasica : Bajo, 1974, 45; 57, 60; 65 

